b'\n_START_ARTICLE_\nGeografija na Slovenskem\n_START_PARAGRAPH_\nGeografija v Sloveniji nosi zlasti vzgojno in znanstvenoraziskovalno vlogo. Slovenski geografi so zaposleni v pedago\xc5\xa1kih slu\xc5\xbebah, hidrometeorolo\xc5\xa1kih sredi\xc5\xa1\xc4\x8dih, v turizmu, prostorskem na\xc4\x8drtovanju, statistiki, novinarstvu in na ve\xc4\x8d drugih podro\xc4\x8djih dela. Najpomembnej\xc5\xa1e geografske organizacije v dr\xc5\xbeavi so Geografski in\xc5\xa1titut Antona Melika ZRC SAZU (GIAM), In\xc5\xa1titut za raziskovanje krasa ZRC SAZU, Oddelek za geografijo na Filozofski fakulteti v Ljubljani ter krovna dru\xc5\xa1tvena Zveza geografskih dru\xc5\xa1tev Slovenije. Slovenski geografi so pred kratkim dobili tudi mo\xc5\xbenost pridobitve licence za izdelavo prostorskih planov._NEWLINE_Geografska znanost tudi v Sloveniji nosi velik dru\xc5\xbebeni pomen: pou\xc4\x8dujejo jo na osnovnih in srednjih \xc5\xa1olah, geografe pa izobra\xc5\xbeujejo v Ljubljani (Oddelek za geografijo Filozofske fakultete; Pedago\xc5\xa1ka fakulteta v Ljubljani), Kopru (Fakulteta za humanisti\xc4\x8dne \xc5\xa1tudije) in Mariboru (Oddelek za geografijo Pedago\xc5\xa1ke fakultete). Z akademsko geografijo se pri nas ukvarja predvsem GIAM ZRC SAZU._NEWLINE_Med slovenskimi geografskimi profesorji in znanstveniki velja omeniti naslednje: David Bole, Andrej \xc4\x8cerne, Vladimir Drozg, Matej Gabrovec, Ivan Gams, Artur Gavazzi, Anton Gosar, Svetozar Ile\xc5\xa1i\xc4\x8d, Drago Kladnik, Marijan M. Klemen\xc4\x8di\xc4\x8d, Vladimir Klemen\xc4\x8di\xc4\x8d, Bla\xc5\xbe Komac, Marko Krevs, Jurij Kunaver, Lu\xc4\x8dka Lorber, Franc Lovren\xc4\x8dak, Anton Melik, Drago Meze, Andrej Mihevc, Janez Nared, Karel Natek, Milan Natek, Darko Ogrin, Milan Oro\xc5\xbeen Adami\xc4\x8d, Drago Perko, Franci Petek, Du\xc5\xa1an Plut,  Darko Radinja,  Marjan Ravbar, Irena Rejec Brancelj, Ale\xc5\xa1 Smrekar, Milan \xc5\xa0ifrer, Metka \xc5\xa0pes, Maja Topole, Mimi Urbanc, Ana Vovk Kor\xc5\xbee, Igor Vri\xc5\xa1er, Matija Zorn, Jernej Zupan\xc4\x8di\xc4\x8d, Igor \xc5\xbdiberna itd.\n_START_SECTION_\nZgodovina\n_START_PARAGRAPH_\nPrvi vidnej\xc5\xa1i geograf je bil Janez Vajkard Valvasor, ki je v delu Die Ehre dess Hertzogthums Crain leta 1689 zapisal mno\xc5\xbeico geografskih podatkov s podro\xc4\x8dja dru\xc5\xbebene geografije. Prva pomembna karta Vojvodine Kranjske pa je nastala v 18. stoletju pod rokami Dizme Florjan\xc4\x8di\xc4\x8da. Pomemben zgodovinski prelom je pomenila ustanovitev geografskega oddelka na ljubljanski univerzi v \xc5\xa1olskem letu 1920/21, ki ga je sprva vodil Artur Gavazzi, za njim pa vrsto let najvidnej\xc5\xa1i slovenski geograf Anton Melik. Po 2. svetovni vojni, leta 1946, pa je bil pod okriljem Slovenske akademije znanosti in umetnosti ustanovljen Geografski in\xc5\xa1titut, istega leta pa \xc5\xa1e Zemljepisni muzej, ki je zdaj del Geografskega in\xc5\xa1tituta. Za slovensko geografijo je pomemben tudi prispevek ljubiteljskih raziskovalcev.'